《弄潮儿歌》
清代·张景崧

钱塘江上弄潮儿，放船拉桨乘流澌。短布单衫不盖膝，科头跣足暄朝曦。

自言大父官蓝田，堆金不计万与千。阿侯年少邯郸侠，貂衣骏马珊瑚鞭。

儿年七八掌上珠，逢人称是千里驹。双鬟左右列屏障，不教风著千金躯。

大僚特疏上天子，克剥脂膏饰罗绮。坐辞华屋入囹圄，一家夜哭长安市。

当时珠履客三千，至今漂泊谁堪倚？洪涛江上高于天，性命换得青铜钱。

作者简介：字岳维，江南吴县人。康熙己丑进士，官乐亭知县。著有《锻亭诗稿》，○锻亭学诗于叶横山先生，称入室弟子，论诗以鲜新明丽为主，谓与其为假王、孟，不如为浅温、李，以王、孟可伪为，温、李不易伪为。尝以诗呈王新城尚书，新城比之韩门张籍，人服其允。